Sportvrou van die Jaar: Hoërskool Brackenfell | AWSUM School News }
Home›Regional News›Western Cape›Northern Suburbs›Hoërskool Brackenfell›Sportvrou van die Jaar: Hoërskool Brackenfell
Sportvrou van die Jaar: Hoërskool Brackenfell
AWSUM stel graag Hoërskool Brackenfell se Sportvrou van die Jaar, Nicky-Leeze de Wet bekend:
Nicky-Leeze de Wet
Baie geluk met jou ongelooflike sportprestasies vir 2019. Wat sou jy sê was die hoogtepunt sover?
Baie dankie. My 2019 hoogtepunt was om in die SANSSU skole skyfskietspan opgeneem te word. Ons het in Brittanje deelgeneem aan die British Junior International waartydens ek 'n individuele brons medalje asook 'n goue spanmedalje verwerf het.
Watter ander sportsoorte beoefen jy ook, en waarom geniet jy dit?
Ek skiet by beide SANSSU (South African National School Shooting Association) en SAARA (South African Air Rifle Association). Ek speel ook skaak en doen noodhulpdiens by die ander sportkodes van ons skool se wedstryde en oefeninge.
Ek geniet die skiet die meeste, aangesien dit 'n individuele sportsoort is, maar ook 'n effense span-komponent het. Alhoewel die kompetisie omstandighede hoogs kompeterend en senutergend is, is die druk terselfdertyd vir my ontspannend en ek geniet dit verskriklik baie. Dieselfde geld vir skaak. Vir daardie oomblik van voorbereiding of kompetisie, neem dit my heeltemal uit ons huidige wêreld en plaas my in 'n wêreld waar net ek en my toerusting en my volgende skoot of skuif bestaan. Die strategiekomponent van skaak is ook vir my baie lekker.
Wie is jou sportsheld en waarom?
My sportheld is Esmarie van Reenen. Sy het silwer by die Olimpiese Spele verwerf vir skiet en dit is ook my droom om eendag Olimpiese Spele toe te kan gaan en daar 'n medalje (verkieslik goud) te wen!
As jy nie besig is met jou sport nie, wat geniet jy om te doen? Enige stokperdjies?
My ander liefdes is om verskeie variante van rubik's cubes "op te los" en om allerhande patrone met die kleure te vorm. Andersins geniet ek dit om kaart te speel: om bestaande truuks uit te pluis, nuwes uit te dink en om te oefen hoe om self truuks te doen.
As jy moet kies tussen 'n regstreekse sportsgeleentheid of 'n musiekfees bywoon, watter een kies jy?
Natuurlik sal my keuse afhang van watter sportgeleentheid dit is teenoor watter kunstenaar(s) by die musiekfees optree 😊 Heel moontlik sal ek eerder die musiekfees bywoon aangesien ek die gees meer (en die hele tyd) kan geniet. Soms as jou gunsteling span nie te goed speel op die spesifieke dag nie, is die gees onder die toeskouers by 'n sportgeleentheid nie heeltyd lekker nie. Wanneer my vriende of spanmaats deelneem aan 'n sport geleentheid, sal ek egter veel eerder vir hulle ondersteun as om na 'n musiekfees te gaan.
Wat is jou planne en drome vir 2020?
Ek is tans besig met 'n Oracle Kursus (IT programmering) wat ek volgende jaar voltyds moet doen om my kwalifikasie af te handel. Ek begin ook volgende jaar met 'n nuwe skietdissipline (presisie skiet) en verder wil ek nog tyd maak om betrokke te raak by paramedici ook. Ek is die afgelope 4 jaar betrokke by die Skool se noodhulp (2019 Voorsitter) en het 'n groot liefde hiervoor ook ontwikkel. As dit alles effens oorweldigend klink, is hierdie presies die tipe tempo waaraan ek gewoond is en omstandighede waaronder ek floreer.
Hoe sal jy ander leerders motiveer om hul beste te gee tydens sport?
Al wat ek kan sê is dat jy die sport wat jy kies, werklik moet geniet! Die motivering om hard en doelgerig te oefen, sal dan vanuit jouself kom en daarmee saam die prestasies.
Wat maak jou skool se sport so goed?
My skool se sport is absoluut uitstekend omdat die onderwysers wat betrokke is weet wat hulle doen en mekaar help; die afrigters weet hoe om met ons as leerders-sportmanne en -vroue te werk en hoe om ons op 'n persoonlike en individuele vlak te help om te verbeter. Ons het verder ook 'n sterk ondersteningsbasis deur die Skool se Sport Ondersteuners Klub wat ten doelwit het om alle sportkodes binne die skool te verbeter. Hulle ondersteun ons wanneer daar kompetisies is, maar ook finansieël in die ontwikkeling van die skool se apparate en geriewe.